Gueni

Gueni òf guene, tabata un idioma afrikano ku tabata wòrdu papiá na Kòrsou. 

 Historia 
E nòmber "gueni" i "guene" ta derivá di e teritorio Guinea, situá na West Afrika kantu di e Golfo di Guinea. Probablemente a mara nòmber di e lenganan akí na un grupo di afrikano konosí den tradishon históriko na Kòrsou i Boneiru komo gueni/guene. E afrikanonan ei a bini di área di Guinea Haltu  i Guine Abou na e parti mas pabou na Afrika. Gueni ta un marka di identidat afrikano tambe si mira ku ta usa e palabra pa indiká estilo di peña afrikano i e galiña gueni (ku ta un para original di Afrika). 

Hende di Afrika pabou tabata papia diferente idioma entre nan mes i a trese e idiomanan aki Kòrsou, Boneiru i Aruba, kaminda nan a meskla ku idioma papiá pa otro afrikano tambe i ku idioma europeo i indígena. Banda di esei idomanan afrikano a meskla ku idioma europeo na Afrika promé i durante trafikashon humano transatlántiko di siglo 16 pa 19. Esei a sosodé tambe na e área di Guinea. Gueni a eksistí pa un temporada banda di papiamentu komo idioma popular i probablemente, pa un parti, komo lenga sekreto di e pueblo afrikano prinsipalmente na Kòrsou i Boneiru. Tin un tendensia di mira guene solamente komo un idioma sekreto. Esaki ta trese kuné e noshon ku guene no a influenshá papiamentu mashá. E idea akí ta persistí a pesar ku diferente investigadó i outor lokal a duna informashon kontrali na esei. Por topa ekspreshon na guene, entre otro, den e kolekshon di historia oral Zíkinza i den e serie Sambumbu. Sambumbu.com ta un espasio públiko digital kaminda por haña mas informashon tokante guene i ehèmpel di e idioma. 

Segun tradishon oral tabatin kuater dialekto òf variante di gueni, papiá na kuater diferente plantashi: Sabaneta, Kenepa, Lagun, i Porto MariHartog, J. (1961, p 433). Curaçao: Van kolonie tot autonomie III, Vol. I,. De Wit.. Grandinan konosedó di kultura a hasi un distinshon tambe entre guene i luangu, komo dos pueblo afrikano i tambe komo dos idioma mará na e pueblonan ei. Martili Pieters, bas di kantika, tabata unu ku a hasi e distinshon ei regularmente den su informashon tokante uzo di idioma na Kòrsou.

Tin kolekshon di kantika i otro material lingwístiko tradishonal na guene produsí, entre otro, pa Pader Paul BrennekerBrenneker, P. (1959). Dos cien cantica di dje dushi tempu bieuw, Elis Juliana, Frank Martinus Arion, Rene Rosalia, Eric La Croes, Nicolaas van Meeteren pa Kòrsou. Na Boneiru koro Kanta Orkidia a graba un CD ku kantika tradishonal na gueni.  Frank MartinusMartinus, F. (1996). The kiss of a slave: Papiamentu’s West-African connections. Universiteit van Amsterdam. a hasi estudio lingwístiko na Kòrsou ku ta duna atenshon na guene. 

Category:Idioma krioyo
Category:Kòrsou